Robin van Persie

**Robin van Persie** (s. 6. elokuuta 1983 Rotterdam, Etelä-Hollannin provinssi, Alankomaat) on alankomaalainen uransa lopettanut jalkapalloilija ja nykyinen jalkapallovalmentaja. Helmikuusta 2025 lähtien hän on toiminut Feyenoordin päävalmentajana.

Pelipaikaltaan Van Persie oli hyökkääjä. Hän on 50 maalillaan Alankomaiden jalkapallomaajoukkueessa toiseksi eniten maaleja tehnyt pelaaja.

## Seurajoukkueura
### Feyenoord
Van Persie aloitti junioripelaajana Excelsior Rotterdamissa ja myöhemmin Feyenoord Rotterdamissa. Hän pelasi myös 19- ja 21-vuotiaiden maajoukkueessa. Tammikuussa 2002 Van Persie solmi 3½-vuotisen sopimuksen Feyenoordin kanssa ja pian sen jälkeen hänet nostettiin yllättäen pelaamaan loukkaantumisten vaivaamaan ykkösjoukkueeseen. Hyvien esitystensä ansiosta muun muassa Feyenoordin voittaessa Borussia Dortmundin UEFA Cupin loppuottelussa 3–2. 8. toukokuuta 2002 hänet valittiin kauden 2001–2002 parhaaksi nuoreksi kyvyksi Alankomaissa.

Kesällä 2002 Van Persie kärsi selkävaivoista, mutta ne eivät haitanneet Van Persietä pelikaudella, kun hän teki kahdeksan maalia Alankomaiden cupin 28 pelissä. Van Persie oli mukana myös kahdesti Mestarien liigassa. Erimielisyydet manageri Bert van Marwijkin kanssa saivat Van Persien hakemaan uutta seuraa 2003–2004 kauden jälkeen. Feyenoordissa hän teki 61 sarjaottelussa 14 maalia.

### Arsenal

17. toukokuuta 2004 Van Persie solmi sopimuksen Englannin Valioliigan FC Arsenalin kanssa. Siirtosumma oli 2,75 miljoonaa puntaa . Myös PSV Eindhoven, Werder Bremen ja Sevilla olisivat olleet kiinnostuneita Van Persien kyvyistä. Arsenalin paidassa Van Persie debytoi 8. elokuuta 2004 FA Community Shield -ottelussa, jossa Arsenal voitti Manchester Unitedin maalein 3–1. Aiemmin hän pelasi vasenta laitaa, mutta Arsenalissa hän pelasi lähinnä kärkihyökkääjänä. 

Van Persie aloitti Arsenalissa lähinnä vaihtopenkillä. Southamptonia vastaan Van Persie ajettiin ulos kentältä ja se sai manageri Arsène Wengerin suuttumaan Van Persielle. Jouduttuaan pelikieltoon Van Persie alkoi harjoitella kovemmin ja pääsi uudelleen pelaavaan joukkueeseen Thierry Henryn loukkaannuttua. Paluunsa jälkeen Van Persie teki useita maaleja, huippuna kaksi maalia FA Cupin välierässä Blackburn Roversia vastaan Arsenalin matkalla cupin voittoon. Hän teki myös ratkaisumaalin tärkeässä pelissä West Bromwichia vastaan, joka varmisti Arsenalin kakkostilan Valioliigassa kaudella 2004–2005. Tästä hyvästä hänet valittiin Valioliigan kuukauden pelaajaksi.

Kaudella 2005–2006 Van Persie teki maalin kauden ensimmäisessä ottelussa. Marraskuussa hän teki kuusi maalia neljässä ottelussa ja valittiin kuukauden pelaajaksi. Kaikkiaan Van Persie pelasi kaudella 41 ottelua, joissa teki 11 maalia .

Kaudella 2006–2007 Van Persie näytti hyvin vakuuttavia otteita ollen joukkueen vakiokalustoa aina kuin oli vain terveenä. Hänen kautensa päättyi kuitenkin 21. tammikuuta Manchester Unitedia vastaan jalkapöydän murtumaan. Jalka murtui Van Persien tehdessä ottelun tasoitusmaalia. Van Persie pelasi ottelun loppuun asti ja se päättyi Arsenalin voittoon 2–1. Van Persie pelasi kaudella 31 ottelua, joista 22 oli Valioliigan otteluita. Maaleja hän teki 13, joista 11 oli Valioliigan otteluissa tehtyjä maaleja.

Kaudella 2007–2008 hän pelasi loukkaantumisten vuoksi Valioliigassa vain viidessätoista ottelussa tehden niissä 7 maalia. Kaikki kilpailut mukaan lukien hän pelasi 23 ottelua ja hän teki niissä 9 maalia. Kaudella 2008–2009 hän pelasi Valioliigassa 28 ottelua tehden niissä 11 maalia. Kaiken kaikkiaan hän pelasi 44 ottelua ja niissä syntyi 20 maalia. Kaudella 2009–2010 Van Persie pelasi vain 16 Valioliigaottelua tehden niissä 9 maalia. Kaikki ottelut mukaan lukien hän pelasi 20 ottelua, joissa syntyi 10 maalia. Kauden 2010–2011 syyspuolella Van Persie pelasi Valioliigassa loukkaantumisten takia vain kuusi peliä tullen jokaisessa vaihdosta kentälle, hän ei myöskään onnistunut kertaakaan maalinteossa. Kauden kevätpuolella Van Persie äityi hirmuiskuun ja viimeisteli 18 maalia 19 Valioliigapelissä. Kaiken kaikkiaan hän pelasi 33 ottelua tehden 22 maalia.

Kauden 2011–2012 alussa, 16. elokuuta 2011 Arsene Wenger nimitti hänet seuran kapteeniksi, koska joukkueen kapteenina toiminut Cesc Fabregas myytiin Barcelonaan. 

### Manchester United

Vuotta myöhemmin 16. elokuuta 2012 Van Persie hyväksyi Manchester Unitedin sopimuksen ja siirtyi kyseiseen seuraan neljän vuoden sopimuksella. Manchesterissa hän pelasi kolmen kauden aikana 86 ottelua ja teki niissä 48 maalia.

Kesällä 2015 hän siirtyi Turkin Superliigan Fenerbahçeen. Tammikuussa 2018 hän palasi kotimaahansa Feyenoordin joukkueeseen.

## Maajoukkueura

Maajoukkueessa Van Persie debytoi Romaniaa vastaan 4. kesäkuuta 2005. Seuraavassa ottelussa Suomea vastaan hän teki ensimmäisen maajoukkuemaalinsa. Hänet valittiin 2006 MM-kisajoukkueeseen. Hän pelasi myös jalkapallon EM-kisoissa 2008 tehden kaksi maalia. Van Persie oli Hollannin kanssa voittamassa MM-kisoissa 2010 hopeaa. Hollanti hävisi finaalin Espanjalle 1–0.

11. lokakuuta 2013 Van Persie teki 41. maajoukkuemaalinsa ja nousi Patrick Kluivertin ohi Hollannin maajoukkueen kaikkien aikojen maalipörssin kärkeen.

Van Persie oli Hollannin mukana myös vuoden 2014 MM-kilpailuissa, joissa Hollanti voitti pronssia. Van Persie iski turnauksessa neljä maalia. Monen mielestä hän teki myös yhden turnauksen hienoimmista maaleista heti Hollannin avauspelissä Espanjaa vastaan, jonka Hollanti voitti 5-1. Van Persie teki ensimmäisen puoliajan lopussa Hollannin kriittisen 1–1-tasoituksen. Daley Blind antoi keskityksen keskikentältä, ja Van Persie hyppäsi ilmaan ja ohjasi pallon maaliin päällään, minkä johdosta Van Persie sai lempinimen ”Flying Dutchman”.

Van Persie pelasi A-maajoukkueessa kaikkiaan 102 maaottelua ja tehnyt niissä 50 maalia. Lokakuussa 2015 hänestä tuli kaikkien aikojen kahdeksas alankomaalainen sadan maaottelun mies.

## Ura valmentajana
Van Persien valmennusura alkoi vuonna 2020 Feyenoordissa Dick Advocaatin apuvalmentajana. Hän valmensi vuosina 2021–2024 myös Feyenoordin junioreita.

Toukokuussa 2024 Van Persiestä tuli SC Heerenveenin päävalmentaja. Van Persie ehti valmentaa Heerenveeniä 23 sarjaottelun ajan, joista joukkue voitti seitsemän ja oli Eredivisiessä yhdeksäntenä.

Helmikuussa 2025 Van Persie siirtyi Heerenveenistä Feyenoordin päävalmentajaksi kaksivuotisella sopimuksella.

## Lähteet
*Robin van Persie fansite    
### Viitteet

## Aiheesta muualla